सन् १९७० मा आजकै दिन : ‘द बिटल्स’ को अन्तिम गीत
सन् १९७० मा आजकै दिन (मार्च ६) मा सांगीतिक समूह ‘द बिटल्स’ को अन्तिम गीत सार्वजनिक भएको थियो । ब्यान्डले ‘लेट इट बी’ शीर्षकको गीत बेलायतमा सार्वजनिक गरेको थियो ।
काठमाडौँ — सन् १९७० मा आजकै दिन (मार्च ६) मा सांगीतिक समूह ‘द बिटल्स’ को अन्तिम गीत सार्वजनिक भएको थियो । ब्यान्डले ‘लेट इट बी’ शीर्षकको गीत बेलायतमा सार्वजनिक गरेको थियो ।बेलायतको लिभरपुलमा १९६० मा स्थापित इंग्लिस रक ब्यान्ड ‘द बिटल्स’ विश्वकै सबैभन्दा प्रभावशाली ब्यान्डमध्येको एक हो । १९६२ देखि १९६९ सम्म ब्यान्डमा जोन लेनन, पल म्याक्कार्टनी, जर्ज ह्यारिसन र रिंगो स्टार सस्दय रहेका थिए ।१९६७ मा ब्यान्ड म्यानेजर ब्रायन एप्स्टिनको मृत्यु भएसँगै ब्यान्ड समस्यामा परेको हो । त्यसको एक वर्षपछि १९७० को अप्रिलमा पल म्याक्कार्टनीले सोलो एल्बम निकालेपछि ब्यान्ड औपचारिक रूपमा टुक्रिएको हो ।ब्यान्डका निकै चर्चित सदस्य जोन लेननको १९८० मा हत्या भएको थियो । ह्यारिसनको २००१ मा क्यान्सरका कारण निधन भएको थियो । म्याक्कार्टनी र स्टार भने अझै पनि सांगीतिक दुनियाँमा सक्रिय छन् । बिटल्सका विश्वभर कम्तीमा ६० करोड एल्बम बिक्री भएका छन् ।बिटल्सका ‘ह्वाइल माई गिटार जेन्ट्ली विप्स’, ‘अ डे इन लाइफ’, ‘आई वान्ट टु होल्ड योर ह्यान्ड’, ‘स्ट्रबेरी फरएभर’, ‘यस्टर्डे’, ‘इन माई लाइफ’, ‘समथिङ’, ‘लेट इट बी’, ‘कम टुगेदर’ लगायतका गीत निकै चर्चित छन् ।